પાટનગરના મુખ્ય રસ્તાઓ પર અને કેટલાક સેકટરના આંતરિક રસ્તાઓ પર સ્ટોર્મ વોટર ડ્રેનેજ લાઈનની સુવિધા છે. સોમવારે આવેલા વરસાદ બાદ તમામ લાઈનનની સફાઈ થઈ છે કે નહીં તે બાબત સુનિશ્ચિત કરવામાં આવી છે. પાટનગરના મુખ્ય રસ્તાઓ પૈકી ખ-રોડ પર કેટલાક વિસ્તારમાં અને મોટાભાગના સેકટરના રિંગ રોડ પર સ્ટોર્મ વોટર ડ્રેનેજ લાઈન નથી. તેથી આગામી ચોમાસા પહેલા આ તમામ વિસ્તારોમાં આ સુવિધા ઊભી કરવાનો નિર્ણય લેવાયો છે. આ માટે સ્માર્ટ સિટી કંપની દ્વારા ટેન્ડર પ્રક્રિયા હાથ ધરાઈ હતી, જેમાં રૂ. ૫૯ કરોડના ખર્ચનો અંદાજ રાખવામાં આવ્યો હતો. તેની સામે ૩૬ ટકા ઓછા ખર્ચે એલ-૧ ભાવ ભરનાર એજન્સીનું રૂ.૩૭.૭૬ કરોડનું ટેન્ડર મંજૂર કરવામાં આવ્યું છે.